Gerugte dat Panayiotou se ‘minnares’ swanger is, is ‘absurd’Christopher Panayiotou in die Port Elizabeth-landdroshof. Foto: Twitter Christopher Panayiotou, wat beskuldig word van die moord op sy vrou, Jayde, het glo ŉ aan-en-af-verhouding met sy werknemer Chanelle Coutts gehad. Dit is volgens sy regsverteenwoordiger, Alwyn Griebenow, het Netwerk24 berig. Griebenow het in reaksie op bewerings dat Coutts swanger is, gesê: “Indien sy swanger is, weet Christopher nie daarvan nie.” Danie Coutts, Chanelle se regsverteenwoordiger, het die bewerings van swangerskap en toetse as “absurd” afgemaak. Chanelle, die personeelbestuurder van die OK Grocer in Algoapark, was nie Woensdag by die Port Elizabeth-landdroshof waar Panayiotou om borgtog aansoek doen nie. Panayiotou, Thando Siyoli (31) en Sizwezakhe Vumazonke (30) is dae ná die moord op Jayde in hegtenis geneem. Jayde is die laaste keer lewend gesien op 21 April waar sy buite ŉ veiligheidskompleks in Kabegapark vir ŉ saamrygeleentheid gestaan en wag het. Haar liggaam is die volgende dag naby die Kwanobuhle-township buite Uitenhage gevind. Panayiotou staan tereg op aanklagte van sameswering tot moord, moord, ontvoering, roof met verswarende omstandighede en regsverydeling. Landdros Abigail Beaton het Panayiotou se borgtogaansoek Woensdag uitgestel weens verwarring oor sy regsverteenwoordiger. Die saak gaan vandag voort. News24 Klik hier vir alle vorige berigte oor die saak.